Nelson Mandela se toestand “onstabiel” by tyeOudpresident Nelson Mandela in Desember 2009. Foto: Werner Beukes/SAPA “Dokters het aangedui dat hoewel sy toestand soms onstabiel is, die voormalige president volhard en dat sy toestand geneig is om te stabiliseer weens mediese ingryping,” het Mac Maharaj, woordvoerder van die presidensie, gesê. Hy sê die dokters werk hard om Mandela se gesondheid te verbeter en hom gemaklik te maak. “President Jacob Zuma doen ŉ beroep op Suid-Afrikaners om voort te gaan om vir Madiba te bid en hom ten alle tye in hul gedagtes te hou.” Zuma vertrek Saterdag op ŉ amptelike besoek aan Maleisië. Die besoek het ten doel om maatskaplike, politieke en ekonomiese bande tussen die twee lande te versterk. Zuma sal ook tydens sy besoek ŉ vredestoekenning namens Mandela ontvang van die Mahathir Global Peace Foundation. Mandela is op 8 Junie in die hospitaal opgeneem vir ŉ voortdurende longkwaal.